Groden

Groden (dat Woort is verwandt mit ingelsch to grow = wassen, anwassen, in de Nedderlannen un Oostfreesland as Polder (Poller), in Sleswig-Holsteen as Koog betekent) is Land, dat von de See upswemmt un darna indiekt worrn is.

Dat Upswemmen geiht Dag för Dag mit de Tied vör sik. Sinkstoffen lagert sik bi uplopen Water up dat Watt dicht vör de Küst af. De Ebb nimmt aver enen Deel darvon wedder mit. De Minschen sorgt darför, dat mööglichst veel Schlick torüchblifft un so neet Land entsteiht. Se leggt Grüppen in’n Afstand von en poor Meter an, un de Schlick, de sik darin sammelt, warrt up de Bedden uthaven. 

Mit de Tiet weert de denn höger. Wenn se so hooch sünd, dat dat Middelhoochwater dar bloots noch 10 cm överhenloppt, denn siedelt sik de Queller an. Disse Plant is de Pioneerplant in’n Groden. Ehre Wuddeln hoolt den Schlick fast, un so wannelt sik dat Watt mit de Wiel in Grodenland um. Na den Queller kaamt annere Strandplanten darto. De Andel to’n Bispill is ene Grasoort, de sik goot as Veehfoder egent. 

Wenn de Butengroden en beten höger as dat Land achtern Diek upschlickt is, warrt he indiekt un na verlopen Tiet ok besiedelt. De ne’e Groden liggt twüschen den olen Diek, de nu Slaapdiek heet, un den neen Diek, de aver nich direkt an de Küstenlinie verloppt, sünnern in enen Afstand von ungefähr hunnert Meter.

Kategorie:Landschapsoort